## L’Aeroport de Castelló publica una convocatòria per a captar les quatre primeres ‘startups’ de la incubadora de l’Agència Espacial Europea

*** La convocatòria fixa de termini fins al 17 de desembre per a la presentació de projectes empresarials vinculats amb l’espai
* Vicente Martínez Mus destaca que l’‘ESA-BIC Valencia Region’ afavorirà el desenrotllament de la indústria aeroespacial a la Comunitat**

La societat pública Aeroport de Castelló ha publicat una convocatòria pública per a la captació de les quatre primeres empreses emergents del total de dotze que formaran part de l’‘ESA-BIC Valencia Region’, la primera incubadora d’empreses de l’Agència Espacial Europea a la Comunitat Valenciana.

Així ho ha anunciat el conseller de Medi Ambient, Infraestructures i Territori, Vicente Martínez Mus, que ha mantingut una trobada amb el director general d’Aerocas, Justo Vellón, i el director general de Costes, Ports i Aeroports, Marc García, per a abordar els detalls de la convocatòria, que establix de termini fins al pròxim 17 de desembre per a la presentació de propostes.

El conseller ha manifestat que la crida a les empreses “constituïx un pas decisiu per a la posada en marxa de l’‘ESA-BIC Valencia Region’, una iniciativa que suposarà un important estímul per al desenrotllament de la indústria aeroespacial a la Comunitat Valenciana i que ens situa davall el paraigua de l’Agència Espacial Europea i en contacte directe”, la institució que coordina la investigació i el desenrotllament de programes espacials a Europa.

Segons ha assenyalat, este projecte “ajudarà els mamprenedors a convertir les seues idees de negoci relacionades amb l’espai en empreses comercials” i està alineat “amb l’aposta del Govern de la Generalitat per la mamprenedoria, el coneixement, el talent i la innovació”.

Vicente Martínez Mus ha subratllat el paper de l’aeroport de Castelló, “que s’erigirà en un espai d’oportunitat per a la innovació i el desenrotllament de les noves tecnologies vinculades a l’espai”.

**ESA-BIC**

El programa tindrà una duració inicial de tres edicions i permetrà impulsar un total de dotze projectes empresarials. L’objectiu és donar suport al naixement i la consolidació de noves empreses del sector aeroespacial, així com la transferència de solucions innovadores a partir de tecnologies de l’espai cap a altres sectors.

El projecte comprén diversos aspectes, com ho són: busca i captació de *startups* relacionades amb l’espai; formació, sessions de treball en xarxa, fòrums d’inversors, grups de treball, conferències, trobades d’ESA-BIC a escala nacional i europea; suport empresarial, legal i tècnic, així com posada a la disposició d’instal·lacions per a les *startups*.

L’ESA-BIC ha sigut promogut per la Generalitat, a través de l’empresa pública Aeroport de Castelló (Aerocas), en col·laboració amb el consorci espacial valencià ValSpace i la Direcció General d’Innovació de la Generalitat. A més, la iniciativa compta amb prop de 40 entitats col·laboradores, entre organitzacions empresarials i professionals, universitats, instituts tecnològics i empreses.

La influència de l’ESA-BIC s’estén a tot el territori de la Comunitat Valenciana. Amb este objectiu, s’ha plantejat un model nodular, amb tres centres territorials, un per cada província.

Fecha: 17/10/2024